Gamifikáció jelentősége az infokommunikációban
Fromann Richárd, KIFÜ

Az információs társadalom új kihívásainak megfelelően meg kell értenünk a játékokon felnövekvő netgeneráció új nyelvezetét, kommunikációs és motivációs struktúráját, és ennek megfelelő módon formálni újra a társadalmi intézmények működési mechanizmusait. Az új generációk révén új motivációs struktúrák jöttek létre, valamint magának az információ befogadásának és közlésének, illetve a figyelemnek a kultúrája is változóban van. Egyesek „motiváció 3.0”-ról beszélnek, mások az életminőség és a szubjektív jóllét gyökeres átalakulásáról, de vannak, akik egyenesen a homo ludens eljövendő korszakát jósolják. Ezt a jelenséget összefoglalóan ma a gamification címke alá helyezik. A világ ugyanis kezd rájönni, hogy a játékok és a játékos mechanizmusok alkalmazása az élet minden területét képesek átalakítani, hatékonnyá tenni, és nem utolsósorban a közérzetet, a hétköznapi hangulat jelentősen javítani. 2012-ben a Deloitte tanácsadó cég a TOP 10 technológiai trend közé sorolta a gamifikációt, és kijelentette, hogy a komoly játékok és a játékos mechanizmusok egyre inkább beépülnek az üzleti folyamatokba, különösen a céges motivációt, elköteleződést és tanulást támogatva. Az előadásom során a gamification jelentésétét működését mutatom be, valamint a különböző alkalmazási területeit.